Riaan tree afDie legendariese nuusleser Riaan Cruywagen het aangekondig dat hy na 37 jaar as nuusleser gaan aftree. Cruywagen het Vrydag aan Maroela Media gesê hy het aan die einde van Oktober aan die SAUK gesê dat hy op 26 November die laaste keer die Afrikaanse nuus op SABC2 gaan lees. “Ek is nou 67 jaar oud en het vir 37 jaar nuus gelees. Ek het meer as 7 000 aande weg van die huis af spandeer en dink dit is nou ŉ mooi geleentheid om af te tree. Ek sien die meeste daarna uit om die aande by my gesin te wees,” het Cruywagen aan Maroela Media gesê. Cruywagen sê hy gaan nou alles doen waarvoor hy nie tyd gehad het nie. “My hele lewe het uit nuus bestaan, ek het nooit tyd gehad om teater toe te gaan, rolprente te gaan kyk of eens boeke te lees nie, ek gaan nou al daai lekker goed doen,” het Cruywagen bygevoeg. Hy sê na sy laaste uitsending gaan hulle na ŉ meenthuis in Johannesburg verhuis, en wil teen Kersfees alles uitgepak hê, waarna hy Januarie net gaan rus. Hy sal in Februarie eers besluit waarmee hy hom dan sal besig hou. Hy sê die eerste boek wat hy sy hande wil inslaan is Marita van der Vyver se Die Blou van Onthou.